Keskussairaalan kiirevastaanotot muuttavat lokakuussa A-siipeen

Muutoksella saadaan lisää tilaa päivystykseen.

Etelä-Karjalan keskussairaalan sisällä tehdään muutoksia nykyisten kiirevastaanottojen osalta.

Tavoitteena on siirtää nämä vastaanotot päivystyksen tiloista peruskorjatun A-siiven 8. kerrokseen.

Kyse on Lappeenrannan alueen kiirevastaanotoista, joissa hoidetaan kiireellisiä, mutta ei päivystyksellisiä asioita.

-Käytännössä eriytämme Lappeenrannassa yhteispäivystyksen. Päivystys jää nykyisiin tiloihin K-siipeen ja kiirevastaanottopotilaat otetaan vastaan A-siivessä. Tämä on puhtaasi toiminnan kehittämistä, kun potilaat ohjataan tarkoituksenmukaisiin palveluihin. Samalla saamme lisää tilaa päivystykseen tarkkailuosastoa varten, jossa oikea hoitopolku pystytään paremmin määrittämään Akuutti-tulosyksikön ylilääkäri Pekka Korvenoja sanoo.

Väliaikainen ratkaisu

Muutos tapahtuu lokakuussa 2024. Hoitajien ohella A-siiven vastaanotoilla työskentelee heitä konsultoivia lääkäreitä.

-Tilaratkaisu on väliaikainen. Toivon mukaan saamme pysyvämmät väistötilat keskussairaalan pääsisäänkäynnin luokse kesällä 2025, jolloin kiirevastaanotot siirtyvät sinne, Korvenoja sanoo.

Kiirevastaanotot toimivat aamusta iltaan, yöaikaan vastaanottoja ei ole. Päivystys toimii entisen tapaan läpi vuorokauden.

Muualla ei muutoksia, Sammonlahteen suunnitteilla kiirevastaanottoa

Muiden kuntien hyvinvointiasemien kiirevastaanotot, Honkaharjun päivystys ja walk in -vastaanotot jatkavat entisellään. Sammonlahteen on suunnitteilla käynnistää kiirevastaanottotoimintaa syksyn 2024 aikana.

Etelä-Karjalan hyvinvointialue (Ekhva) tiedottaa muutoksiin liittyvistä järjestelyistä tarkemmin syksyllä, kun suunnitelmat tarkentuvat

Lisätietoja:

Pekka Korvenoja, Akuuttitulosyksikön ylilääkäri, p. 040 139 0451, pekka.korvenoja@ekhva.fi

Sami Raasakka, ylilääkäri, p. 040 651 1594, sami.raasakka@ekhva.fi, (vastaa kysymyksiin, jotka koskevat muita kuin keskussairaalassa toimivia vastaanottoja)